Styrkeprøven Rett Vest

Styrkeprøven Rett Vest er et ultraløp som arrangeres i fjellheimen i Bergen siste helg i august.

I 1984 gjennomførte de tre brødrene Håkon, Harald og Peter Kryvi den lange turen fra Gullbotn til Kjøkkelvik, og dette inspirerte i 1989 Geo Wilson til å samle en liten gruppe som arrangerte en ny tur i samme løype. Da dette ga mersmak gjentok de turen året etter og fikk med seg flere mosjonister. På få år utviklet det seg til å bli en årlig tradisjon for et hundretall sprekinger. Løyperekordene innehas av Thorbjørn Ludvigsen med tiden 4 timer og 40 minutter, og Sara Rebekka Færø med tiden 6 timer og 3 minutter.
I 2023 feiret Styrkeprøven Rett Vest 35-års jubileum.

 Løypebeskrivelse 

Løypen starter på Gullbotn og går opp til Gullfjellstoppen og løypens høyeste punkt på 987 meter. Derfra går ruten videre vestover og innom toppene Austlirinden, Sletteggen og Livarden. For å komme fra fjellmassivet Gullfjellet og over til Byfjellene må man nesten helt ned på havnivå på Haukeland før oppstigningen igjen mot Ulriken starter nærmest umiddelbart. Etter å ha passert dette fjellet fortsetter løypen ned til Årstad bydel hvor man må gjennom 1-2 km med asfalt før man starter signingen mot Løvstakken fra Solheimsviken. Derfra følger Damsgårdsfjellet og til slutt Lyderhorn før målgang i Kjøkkelvik.

Totalt er løypen ca. 45 km lang og har en total stigning på mer enn 3000 høydemeter.

 Ulykker 

I 2004 omkom to deltakere som falt utfor Markskilfossen da de deltok i Styrkeprøven Rett Vest. Arrangøren måtte den gang tåle kritikk for ikke på forhånd å ha avlyst arrangementet på grunn av dårlig vær, men fikk også ros fra Politiet for måten arrangøren håndterte ulykken.Mistet balansen – styrtet i døden, Bergens Tidende

I 2009 omkom også en deltaker etter at han hadde brutt løpet og falt utfor en høy skrent da han skulle ta seg ned til nærmeste bebyggelse.Mann (28) omkom på Gullfjellet, Bergens Tidende

 Referanser 

 Eksterne lenker 
 Styrkeprøven Rett Vest – Har du styrken som kreves?

Kategori:Sport i Bergen
Kategori:Sportsarrangementer i Hordaland
Kategori:Friluftsliv i Vestland
Kategori:Repeterende arrangementer etablert i 1989